TRNAVA. Hasiči z Trnavy dnes ráno zasahovali pri dvoch dopravných nehodách na diaľnici D1 v smere do Bratislavy. Prvá nehoda sa stala krátko pred 5:30 na diaľnici D1 v katastri obce Zeleneč v okrese Trnava.
"Pri nehode sa zrazili osobné vozidlo a kamión, pričom osobný automobil skončil po náraze prevrátený na streche," uviedol na sociálnej sieti Hasičský a záchranný zbor SR.
"Nehoda si nevyžiadala zranenia. Hasiči na havarovaných vozidlách vykonali protipožiarne opatrenia," dodali hasiči.
Krátko po ukončení činnosti na mieste nahlásili hasičom neďaleko druhú nehodu, pri ktorej prišlo k zrážke dvoch osobných motorových vozidiel.
"Vo vozidlách sa v tom čase nachádzalo osem účastníkov, pričom jedna osoba utrpela zranenia rôzneho rozsahu," uviedli hasiči. Na mieste ošetrili zranenú osobu, na vozidlách vykonali protipožiarne opatrenia a zamedzili úniku prevádzkových kvapalín.